પાત્રનું નામ શૌર્ય હોય પણ એ ડરપોક હોય, ટ્રાવેલ કંપનીમાં જોબ કરતો હોય પણ અનેક કાલ્પનિક-વાસ્તવિક પાંજરાંમાં પુરાયેલો હોય, ક્યારેક ધર્મ તો ક્યારેક પિઅર પ્રેશરના નામે અમુક સ્વીકારી લીધેલી ગ્રંથિઓ વખત આવ્યે ભાંગીને ભુક્કો થઈ જાય, નૈતિકતાનું ફીંડલું વળી જાય, ક્યારે શું શીખેલું ક્યાં કામમાં આવી જાય એ સ્ટિવ જોબ્સની ફિલસૂફી જેવી અનેક આઇરોનિકલ બાબતો આ ફિલ્મમાં કહ્યા વિના વેરાયેલી પડી છે. સ્ક્રીન પર પાત્રની વાટ લાગેલી હોય અને આપણને એની સ્થિતિ જોઇને હસવું આવે એવી ‘બ્લૅક કોમેડી’ ઉપરાંત ડરથી પેટમાં આંટી ચડી જાય એવી પણ ઘણી બધી ક્ષણો અહીં છે.